				|

		52014PC0457

			Prijedlog UREDBE EUROPSKOG PARLAMENTA I VIJEĆA o izmjeni Uredbe (EZ) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) /* COM/2014/0457 final - 2014/0213 (COD) */

			   	OBRAZLOŽENJE
1.           KONTEKST PRIJEDLOGA
Prijedlog ima za cilj prenijeti u pravo Unije
niz mjera koje je Opća komisija za ribarstvo Sredozemlja (GFCM) donijela
na svojim godišnjim zasjedanjima 2011., 2012. i 2013. GFCM je regionalna
organizacija za upravljanje ribarstvom osnovana na temelju članka XIV.
Statuta FAO-a; njezini su glavni ciljevi promicanje razvoja, očuvanje,
racionalno upravljanje i najbolje iskorištavanje živih morskih resursa te
održivi razvoj akvakulture u Sredozemlju, Crnom moru i susjednim morima. GFCM
je ovlašten donositi obvezne odluke („preporuke”) u svojem području
nadležnosti; ti se akti u biti upućuju ugovornim strankama, ali mogu
sadržavati i obveze za gospodarske subjekte (npr. zapovjednik plovila).
Preporuke postaju obvezujuće u roku od 120 dana od dana prve obavijesti,
pod uvjetom da prigovori nisu podneseni.
EU i deset država članica (Bugarska,
Hrvatska, Cipar, Francuska, Grčka, Italija, Malta, Slovenija, Španjolska i
Rumunjska) ugovorne su stranke Sporazuma o GFCM-u. U mjeri u kojoj sadržaj
preporuka GFCM-a nije obuhvaćen ili je samo djelomično obuhvaćen
postojećim pravom Unije, prenošenje relevantnih odredaba GFCM-a potrebno
je kako bi se osigurala njihova jedinstvena i učinkovita primjena u
cijeloj Europskoj uniji.
Zadnje prenošenje odluka GFCM-a izvršeno je na
temelju Uredbe (EU) br. 1343/2011[1].
U skladu s trenutačnim prijedlogom mjere koje je potrebno prenijeti uvode
se u obliku izmjena tog zakonodavnog akta.
2.           REZULTATI SAVJETOVANJA SA
ZAINTERESIRANIM STRANAMA I PROCJENE UTJECAJA
Nije bilo potrebno savjetovati se sa
zainteresiranim stranama niti provesti procjenu utjecaja.
3.           PRAVNI ELEMENTI PRIJEDLOGA
Sažetak predloženih akcija
Prijedlog sadržava tehničke mjere za
održivo iskorištavanje crvenog koralja, smanjenje slučajnih ulova morskih
ptica, morskih kornjača i kitova te očuvanja medvjedica, morskih pasa
i raža u području Sporazuma o GFCM-u[2].
Takve mjere nadilaze zaštitu koja je na razini EU-a za te vrste već
osigurana Direktivom o staništima i drugim aktima Unije[3] te uključuju
određene obveze evidentiranja i izvješćivanja za gospodarske subjekte
i države članice. Prijedlogom se u pravo Unije uvode određene mjere
za ribarstvo za male pelagične stokove u Jadranskom moru[4].
Pravna osnova
Članak 43. stavak 2. Ugovora o funkcioniranju
Europske unije.
Načelo supsidijarnosti
Ovaj je prijedlog u isključivoj
nadležnosti Europske unije.
Načelo proporcionalnosti
Predloženim tekstom osigurat će se
prenošenje relevantnih mjera GFCM-a u pravo Unije bez premašivanja onog što je
potrebno za postizanje željenog cilja.
Izbor instrumenta
Predloženi instrument: Uredba Europskog
parlamenta i Vijeća o izmjenama postojeće Uredbe.
Ostala sredstva ne bi bila primjerena iz
sljedećeg razloga: uredba se mora izmijeniti uredbom.
4.           PRORAČUNSKA IMPLIKACIJA
Ova mjera ne uključuje dodatne rashode
Unije.
2014/0213 (COD)
Prijedlog
UREDBE EUROPSKOG PARLAMENTA I VIJEĆA
o izmjeni Uredbe (EZ) br. 1343/2011
Europskog parlamenta i Vijeća od 13. prosinca 2011. o određenim
odredbama za ribolov u području Sporazuma o GFCM-u (Opća komisija za
ribarstvo Sredozemlja)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 43. stavak 2.,
uzimajući u obzir prijedlog Europske
komisije,
nakon prosljeđivanja nacrta zakonodavnog
akta nacionalnim parlamentima,
uzimajući u obzir mišljenje Europskoga
gospodarskog i socijalnog odbora[5],
djelujući u skladu s redovnim
zakonodavnim postupkom,
budući da:
(1)       Sporazumom o osnivanju
Opće komisije za ribarstvo Sredozemlja („Sporazum o GFCM-u”) osigurava se
prikladan okvir za višestranu suradnju radi promicanja razvoja, očuvanja,
racionalnog upravljanja i najboljeg iskorištavanja živih morskih resursa u
Sredozemlju i Crnom moru na razini koja se smatra održivom i na kojoj postoji
mala opasnost od kolapsa.
(2)       Europska unija, kao i
Bugarska, Grčka, Španjolska, Francuska, Hrvatska, Italija, Cipar, Malta,
Rumunjska i Slovenija, ugovorne su stranke Sporazuma o GFCM-u.
(3)       Uredbom (EZ)
br. 1343/2011 Europskog parlamenta i Vijeća [6] utvrđuju se
određene odredbe za ribolov u području Sporazuma o Općoj
komisiji za ribarstvo Sredozemlja („GFCM”). To je prikladan zakonodavni akt za
provedbu preporuka GFCM-a čiji sadržaj još nije obuhvaćen pravom
Unije. Zapravo, Uredba (EZ) br. 1343/2011 može se izmijeniti kako bi
uključila mjere sadržane u relevantnim preporukama GFCM-a.
(4)       Na svojim godišnjim
zasjedanjima 2011. i 2012. GFCM je donio mjere za održivo iskorištavanje
crvenog koralja u svojem području nadležnosti koje je potrebno prenijeti u
pravo Unije. Jedna od tih mjera odnosi se na upotrebu podvodnih vozila s
upravljanjem na daljinu (ROV). GFCM je odlučio da u zonama pod nacionalnom
nadležnošću podvodna vozila s upravljanjem na daljinu, namijenjena
isključivo promatranju i istraživanju crvenog koralja na temelju preporuke
GFCM/35/2011/2, ne bi trebala biti dopuštena nakon 2014. Prema drugoj mjeri
utvrđenoj u preporuci GFCM/36/2012/1, ulovi crvenog koralja iskrcavat
će se samo u ograničenom broju luka s odgovarajućim lučkim
objektima, a popisi tih luka dostavit će se tajništvu GFCM-a. Sve promjene
koje utječu na popise luka koje odrede države članice potrebno je
dostaviti Europskoj komisiji radi daljnjeg slanja tajništvu GFCM-a.
(5)       Na svojim godišnjim
zasjedanjima 2011. i 2012. GFCM je donio preporuke GFCM/35/2011/3,
GFCM/35/2011/4, GFCM/35/2011/5, GFCM/36/2012/2 o utvrđivanju mjera za
smanjenje slučajnih ulova morskih ptica, morskih kornjača, medvjedica
i kitova u ribolovnim aktivnostima u području Sporazuma o GFCM-u, koje je
potrebno prenijeti u pravo Unije. Te mjere od 1. siječnja 2015.
uključuju zabranu upotrebe jednostrukih mreža stajaćica s
monofilamentom ili koncem mrežnog tega većim od 0,5 mm radi smanjenja
slučajnih ulova kitova. Takva zabrana već je sadržana u Uredbi
Vijeća (EZ) br. 1967/2006, ali obuhvaća samo Sredozemno more.
Stoga je potrebno uključiti je u ovu Uredbu kako bi se primijenila i na
Crno more.
(6)       Na svojem godišnjem
zasjedanju 2012. GFCM je donio i preporuku GFCM/36/2012/3 o utvrđivanju
mjera čiji je cilj u svojem području nadležnosti osigurati visoku
razinu zaštite morskih pasa i raža od ribolovnih aktivnosti, a posebice morskih
pasa i raža koji se navode kao vrste pred istrebljenjem ili kao ugrožene vrste
prema Prilogu II. Protokolu o posebno zaštićenim područjima i
biološkoj raznolikosti u Sredozemlju[7]
Barcelonske konvencije[8].
U skladu s mjerom GFCM-a, ribolovne aktivnosti koje se obavljaju s
povlačnim mrežama koćama zabranit će se unutar tri morske milje
od obale, pod uvjetom da se ne dosegne izobata od 50 metara ili unutar izobate
od 50 metara ako je dubina od 50 metara dosegnuta na kraćoj udaljenosti od
obale. Takva zabrana već je sadržana u Uredbi Vijeća (EZ)
br. 1967/2006, ali obuhvaća samo Sredozemno more. Stoga je potrebno
uključiti je u ovu Uredbu kako bi se primijenila i na Crno more.
Određene druge mjere usmjerene na pravilnu identifikaciju morskih pasa
uključene u toj preporuci, koje nisu obuhvaćene Uredbom (EZ)
br. 1185/2003[9]
ili drugim zakonodavstvom Unije, moraju biti uključene u ovu Uredbu kako
bi se u potpunosti prenijele u pravo Unije.
(7)       Na svojem godišnjem
zasjedanju 2013. i 2014. GFCM je donio preporuke GFCM/37/2013/1 i
GFCM/38/2014/1 o utvrđivanju mjera za ribolov malih pelagičnih
stokova u Jadranskome moru koje je potrebno prenijeti u pravo Unije. Te se
mjere odnose na upravljanje ribolovnim kapacitetom za male pelagične
stokove u geografskim potpodručjima 17 i 18 GFCM-a na temelju referentnoga
ribolovnog kapaciteta utvrđenog s pomoću popisa plovila koji je
trebalo poslati tajništvu GFCM-a do 30. studenoga 2013., u skladu s
točkom 22. preporuke GFCM/37/2013/1. Taj popis uključuje sva
plovila opremljena povlačnim mrežama koćama, okružujućim mrežama
plivaricama ili drugim vrstama okružujućih mreža bez stezača, koja su
predmetne države članice ovlastile za ribolov malih pelagičnih
stokova i koja su registrirana u lukama u geografskim potpodručjima 17 i
18 ili koja djeluju u geografskom potpodručju 17 i/ili geografskom
potpodručju 18, iako su registrirana u lukama u drugim geografskim
potpodručjima na dan 31. listopada 2013. Sve promjene koje mogu
utjecati na prethodno navedeni popis potrebno je dostaviti Europskoj komisiji
čim se pojave, radi daljnjeg slanja tajništvu GFCM-a. Mjera GFCM-a
uključuje i zabranu držanja na plovilu ili istovara, koju je potrebno
prenijeti u pravo Europske unije u skladu s člankom 15.
stavkom 2. Uredbe (EZ) br. 1380/2013[10].
(8)       Kako bi se osigurali jednaki
uvjeti za provedbu određenih odredaba ove Uredbe, Komisiji bi trebale biti
dodijeljene provedbene ovlasti. Te se odredbe odnose na: format i slanje
zahtjeva za odstupanje od najmanje dubine za skupljanje crvenog koralja ili od
najmanjega bazalnog promjera kolonije crvenog koralja; format i slanje
rezultata znanstvenih procjena zona koje podliježu odstupanju od najmanje dubine
za skupljanje crvenog koralja; format i slanje podataka o skupljanju crvenog
koralja; informacije koje se odnose na slučajne ulove morskih ptica,
morskih kornjača, medvjedica, kitova i morskih pasa i raža, promjene
popisa luka koje su određene za istovar ulova crvenog koralja, utjecaji
pojedinih ribarskih plovila na populaciju kitova i promjene na kartama i
popisima geografskih područja na kojima su utvrđene lokacije
pećina medvjedica. Te je ovlasti potrebno izvršavati u skladu s Uredbom
(EU) br. 182/2011 Europskog parlamenta i Vijeća[11].
(9)       Kako bi se osiguralo da Unija
i dalje ispunjuje svoje obveze prema Sporazumu o GFCM-u, ovlast za donošenje
akata u skladu s člankom 290. Ugovora potrebno je delegirati Komisiji
u vezi s ovlaštenjima za odstupanje od zabrane skupljanja crvenog koralja na
dubinama manjima od 50 m i odstupanje od najmanjega bazalnog promjera kolonija
crvenog koralja. Posebno je važno da Komisija tijekom svojega pripremnog rada
provede odgovarajuća savjetovanja, uključujući i ona na razini
stručnjaka. Pri pripremi i izradi delegiranih akata Komisija bi trebala
osigurati da se relevantni dokumenti Europskom parlamentu i Vijeću šalju
istodobno, pravovremeno i na primjeren način.
(10)     Stoga je Uredbu (EU)
br. 1343/2011 potrebno izmijeniti na odgovarajući način,
DONIJELI SU OVU UREDBU:
Članak 1.
Izmjene Uredbe (EU) br. 1343/2011
Uredba (EU) br. 1343/2011 izmjenjuje
se kako slijedi:
(1)
Umeće se sljedeći članak 15a:
„Članak 15.a
Upotreba
povlačnih mreža koća i ribolov jednostrukim mrežama stajaćicama
u Crnome moru
1.         Zabranjuje
se upotreba povlačnih mreža koća unutar tri nautičke milje od
obale, pod uvjetom da izobata od 50 metara nije dosegnuta, ili unutar izobate
od 50 m ako se dubina od 50 metara dosegne na kraćoj udaljenosti od obale.
2.         Od 1. siječnja 2015. promjer monofilamenta ili
konca mrežnog tega kod jednostrukih mreža stajaćica ne smije prijeći
0,5 mm.”
(2)
U Glavi II. dodaju se sljedeća poglavlja IV.,
V. i VI.:
„Poglavlje IV.
Očuvanje i održivo iskorištavanje
crvenog koralja
Članak 16.a
Područje
primjene
Odredbe ovog Poglavlja primjenjuju se ne
dovodeći u pitanje članak 4. stavak 2. i
članak 8. stavak 1. točke (e) i (g) Uredbe (EZ)
br. 1967/2006 ili bilo koje strože mjere koje proizlaze iz Direktive
92/43/EEZ*.
Članak 16.b
Najmanja dubina za skupljanje
1.           Zabranjuje se skupljanje
crvenog koralja na dubini manjoj od 50 m.
2.           Komisija je ovlaštena
donijeti delegirane akte u skladu s člankom 27. radi odobrenja
odstupanja od stavka 1. Ti delegirani akti uključuju pravila kojima
se osigurava znanstvena procjena zona koje podliježu odstupanjima.
3.           Odstupanja iz stavka 2.
mogu se odobriti samo ako su ispunjeni sljedeći uvjeti:
(a)     uspostavljen je odgovarajući
nacionalni okvir upravljanja, uključujući plan odobrenja za ribolov u
skladu s člankom 7. Uredbe (EZ) br. 1224/2009**;
(b)     provedene su nove studije o brojnosti i
prostornoj rasprostranjenosti kolonija crvenih koralja na nacionalnoj razini;
(c)     odgovarajuća prostorno-vremenska
ograničenja osiguravaju iskorištavanje samo ograničenog broja kolonija
crvenog koralja i
(d)     relevantna država članica obavlja
znanstvenu procjenu zona koje podliježu odstupanju.
4.           Države članice koje
namjeravaju zatražiti odstupanje iz stavka 2. ovog članka Komisiji
podnose sljedeće:
(a)     znanstvena i tehnička obrazloženja;
(b)     popis ribarskih plovila ovlaštenih za
skupljanje crvenog koralja na dubini manjoj od 50 m i
(c)     popis ribolovnih zona u kojima je ta
aktivnost dopuštena, kako je utvrđeno geografskim koordinatama i na kopnu
i na moru.
5.           Komisija može donijeti
provedbene akte u pogledu formata i slanja zahtjeva za izuzeće iz
stavka 4. i rezultata znanstvene procjene iz stavka 2. Ti se
provedbeni akti donose u skladu s postupkom ispitivanja iz članka 25.
stavka 2.
6.           Komisija izvješćuje
izvršnog tajnika GFCM-a o odlukama donesenima u skladu sa stavkom 2. i
rezultatima znanstvene procjene iz tog stavka.
Članak 16.c
Najmanji bazalni promjer kolonija
1.           Crveni koralj iz kolonije
crvenog koralja čiji je bazalni promjer manji od 7 mm u deblu,
mjereno unutar jednog centimetra od dna kolonije, ne smije se skupljati,
zadržati na plovilu, pretovariti, istovariti, prenijeti, pohraniti, prodati,
prikazati ili ponuditi na prodaju kao sirovina.
2.           Komisija je ovlaštena donijeti delegirane akte u skladu s
člankom 27. kako bi odobrila, odstupajući od stavka 1.,
najveću granicu odstupanja od 10 % žive vage nedoraslih
(< 7 mm) kolonija crvenog koralja.
3.           Odstupanja iz stavka 2.
mogu se odobriti samo ako su ispunjeni sljedeći uvjeti:
(a)     uspostavljen je nacionalni okvir upravljanja,
uključujući plan odobrenja za ribolov u skladu s člankom 7.
Uredbe (EZ) br. 1224/2009;
(b)     uspostavljeni su posebni programi praćenja i nadzora
koji sadržavaju ciljeve, prioritete i referentne vrijednosti za inspekcijske
djelatnosti.
4.           Države članice koje
traže odstupanje na temelju stavka 2. Komisiji podnose znanstvena i
tehnička obrazloženja tog odstupanja.
5.           Komisija može donijeti
provedbene akte o formatu i slanju znanstvenih i tehničkih obrazloženja iz
stavka 4. Ti se provedbeni akti donose u skladu s postupkom ispitivanja iz
članka 25. stavka 2.
6.           Komisija izvješćuje
izvršnog tajnika GFCM-a o odlukama donesenima u skladu sa stavkom 2.
Članak 16.d
Alati i uređaji
1.           Za skupljanje crvenog koralja
jedini je dopušteni alat čekić koji ručno upotrebljavaju
profesionalni ribari.
2.           Zabranjuje se upotreba
podvodnih vozila s upravljanjem na daljinu za skupljanje crvenog koralja. Ta
će zabrana od 1. siječnja 2015. obuhvaćati upotrebu
podvodnih vozila s upravljanjem na daljinu koja su države članice mogle
odobriti u zonama pod nacionalnom nadležnošću isključivo za
promatranje i istraživanje crvenog koralja na temelju stavka 3. točke
(a) ili stavka 3. točke (b) preporuke GFCM/35/2011/2.
Poglavlje V.
Smanjenje utjecaja ribolovnih aktivnosti
na određene morske vrste
Članak 16.e
Područje
primjene
Odredbe ovog Poglavlja
primjenjuju se ne dovodeći u pitanje strože mjere koje proizlaze iz
Direktive 92/43/EEZ ili Direktive 2009/147/EZ*** i Uredbe Vijeća (EZ)
br. 1185/2003****.
Članak 16.f
Slučajni
ulovi morskih ptica ribolovnim alatima
Zapovjednici ribarskih plovila odmah
puštaju morske ptice koje su slučajno ulovljene ribolovnim alatima.
Članak 16.g
Slučajni ulovi morskih
kornjača u ribarstvu
1.           Zapovjednici ribarskih
plovila odmah puštaju u more neozlijeđene i žive morske kornjače koje
su slučajno ulovljene ribolovnim alatima.
2.           Zapovjednici ribarskih
plovila ne donose morske kornjače, osim u sklopu posebnog programa za
spašavanje i pod uvjetom da su nadležna nacionalna tijela propisno i službeno
obaviještena prije povratka u luku.
3.           Plovila koja koriste
okružujuće mreže plivarice za male pelagične vrste ili
okružujuće mreže bez stezača za pelagične vrste ne smiju
okruživati morske kornjače.
4.           Plovila koja koriste
parangale i jednostruke mreže stajaćice raspolažu opremom za sigurno
postupanje, otpetljavanje i oslobađanje, kako bi se osiguralo da se s
morskim kornjačama postupa i da ih se pušta na način koji maksimalno
povećava vjerojatnost njihova preživljavanja.
Članak 16.h
Slučajni ulovi medvjedice (Monachus
monachus)
1.           Zapovjednici ribarskih
plovila ne smiju uzeti na plovilo, prekrcati ili istovariti medvjedice osim ako
je to potrebno radi spašavanja i osiguranja pomoći u oporavku pojedinih
ozlijeđenih životinja pod uvjetom da su nadležna nacionalna tijela
propisno i službeno obaviještena prije povratka u luku.
2.           Zapovjednici ribarskih
plovila koji su slučajno ulovili primjerke medvjedice ribolovnim alatima
odmah ih puštaju neozlijeđene i žive. Nacionalna tijela istovaruju,
zapljenjuju i uništavaju lešine uginulih primjeraka.
Članak 16.i
Slučajni ulovi kitova
Zapovjednici ribarskih plovila odmah
puštaju kitove koji su slučajno ulovljeni ribolovnim alatima.
Članak 16.j
Zaštićeni morski psi i raže
1.           Vrste morskih pasa i raža
koji su uključeni u Prilogu II. Protokolu o posebno zaštićenim
područjima i biološkoj raznolikosti u Sredozemlju***** ne smiju se
zadržavati na plovilu, pretovariti, istovariti, prenijeti, pohraniti, prodati,
prikazati ili ponuditi na prodaju.
2.           Ribarska plovila koja su
slučajno uhvatila vrste morskih pasa i raže uključene u Prilogu II.
Protokolu o posebno zaštićenim područjima i biološkoj raznolikosti u
Sredozemlju odmah se puštaju neozlijeđene i žive.
Članak 16.k
Identifikacija morskih pasa
Zabranjuje
se odsijecanje glave i skidanje kože morskih pasa na plovilu prije istovara.
Morski psi kojima su odsječene glave i skinuta koža ne smiju se plasirati
na tržišta prve prodaje nakon iskrcaja.
Poglavlje VI.
Mjere za ribolov malih pelagičnih
stokova u Jadranskome moru
Članak 16.l
Upravljanje ribolovnim kapacitetom
1.       U smislu ovog članka, referentni je
ribolovni kapacitet za male pelagične stokove onaj utvrđen na temelju
popisa plovila predmetnih zemalja članica i poslan tajništvu GFCM-a u
skladu s točkom 22. preporuke GFCM/37/2013/1. Ti popisi
uključuju sva plovila opremljena povlačnim mrežama koćama,
okružujućim mrežama plivaricama ili drugim vrstama okružujućih mreža
bez stezača, koja su ovlaštena za ribolov malih pelagičnih stokova i
registrirana u lukama u geografskim potpodručjima 17 i 18, kako je
navedeno u Prilogu I., ili koja djeluju u geografskom potpodručju 17
i/ili geografskom potpodručju 18, iako su registrirana u lukama u drugim
geografskim potpodručjima na dan 31. listopada 2013.
2.       Plovila opremljena povlačnim mrežama
koćama i okružujućim mrežama plivaricama, neovisno o ukupnoj duljini
plovila, svrstavaju se kao ona koja se aktivno bave ribolovom malih
pelagičnih vrsta ako srdele i inćuni čine najmanje 50 %
ulova žive vage tijekom bilo kojeg ribolovnog putovanja.
3.       Države članice osiguravaju da
sveukupni kapacitet flote plovila opremljenih povlačnim mrežama
koćama ili okružujućim mrežama plivaricama koja aktivno love male
pelagične stokove u geografskom potpodručju 17, bilo u pogledu bruto
tonaže (BT) i/ili bruto registarske tonaže (BRT), bilo u pogledu snage motora
(kW), kako je evidentirano u nacionalnim registrima i registru flote EU-a, ni u
jednom trenutku ne prelazi referentni ribolovni kapacitet za male
pelagične vrste iz stavka 1.
4.           Države članice
osiguravaju da plovila opremljena povlačnim mrežama koćama i
okružujućim mrežama plivaricama za male pelagične stokove
utvrđene u stavku 2. ne djeluju više od 20 ribolovnih dana
mjesečno i ne više od 180 ribolovnih dana godišnje.
5.         Bilo koje plovilo koje
nije uključeno u popis ovlaštenih plovila iz stavka 1. ne smije
loviti niti, odstupajući od članka 15. stavka 1. Uredbe
(EU) br. 1380/2013, zadržati na brodu ili istovariti količine
veće od 20 % inćuna i/ili srdele ako je plovilo sudjelovalo u
ribolovnom putovanju u geografskom potpodručju 17 i/ili geografskom
potpodručju 18.
6.           Države članice
dostavljaju Komisiji sve dodatke, sva brisanja i/ili sve izmjene popisa ovlaštenih
plovila iz stavka 1. čim se pojave. Te promjene ne dovode u pitanje
referentni ribolovni kapacitet iz stavka 1. Komisija te informacije šalje
izvršnom tajniku GFCM-a.
Direktiva Vijeća 92/43/EEZ od
21. svibnja 1992. o očuvanju prirodnih staništa i divlje faune i
flore (SL L 206, 22.7.1992., str. 7.).
** Uredba Vijeća (EZ) br. 1224/2009
od 20. studenoga 2009. o uspostavi sustava kontrole Zajednice za
osiguranje sukladnosti s pravilima zajedničke ribarstvene politike, o
izmjeni uredbi (EZ) br. 847/96, (EZ) br. 2371/2002, (EZ)
br. 811/2004, (EZ) br. 768/2005, (EZ) br. 2115/2005, (EZ)
br. 2166/2005, (EZ) br. 388/2006, (EZ) br. 509/2007, (EZ)
br. 676/2007, (EZ) br. 1098/2007, (EZ) br. 1300/2008, (EZ) br. 1342/2008
i o stavljanju izvan snage uredbi (EEZ) br. 2847/93, (EZ) br. 1627/94
i (EZ) br. 1966/2006 (SL L 343, 22.12.2009., str. 1.).
*** Direktiva
2009/147/EZ Europskog parlamenta i Vijeća od 30. studenoga 2009. o
očuvanju divljih ptica (SL L 147, 1.7.2013., str. 1.).
**** Uredba Vijeća (EZ)
br. 1185/2003 od 26. lipnja 2003. o uklanjanju peraja morskih pasa na
plovilima (SL L 167, 4.7.2003., str. 1.).
***** Odluka Vijeća 99/800/EZ od
22. listopada 1999. o sklapanju Protokola o posebno zaštićenim
područjima i biološkoj raznolikosti u Sredozemlju i o prihvaćanju
priloga tom Protokolu (Barcelonska konvencija), (SL L 322,
14.12.1999., str. 1.).”
(3)
U glavi III. umeće se sljedeće
poglavlje:
„POGLAVLJE I.a
Obveze evidentiranja
Članak 17.a
Skupljanje crvenog koralja
Zapovjednici ribarskih plovila ovlaštenih za
skupljanje crvenog koralja imaju na plovilu očevidnik u koji evidentiraju
dnevne ulove crvenog koralja i ribolovnu aktivnost po području i dubini,
uključujući i broj ribolovnih dana i ronjenje. Ta se informacija bez
odgode šalje nadležnim državnim tijelima.
Članak 17.b
Slučajni ulov određenih
morskih vrsta
1.           Zapovjednici ribarskih
plovila evidentiraju u očevidnik o ribolovu iz članka 14. Uredbe
(EZ) br. 1224/2009 sljedeće informacije:
(a) svaki događaj slučajnog ulova i
puštanja morskih ptica;
(b) svaki događaj slučajnog ulova i
puštanja morskih kornjača, navodeći barem vrstu ribolovnih alata,
vrijeme, trajanje močenja, dubine i mjesta, ciljne vrste, vrste morskih
kornjača te jesu li neke jedinke odbačene mrtve ili su puštene žive;
(c) svaki događaj slučajnog ulova i
puštanja medvjedica;
(d) svaki događaj slučajnog ulova i
puštanja kitova, navodeći barem ribolovne aktivnosti o kojima je
riječ, karakteristike vrste alata, vrijeme, lokacije (po geografskim
potpodručjima ili statističkim pravokutnicima, kako je definirano u
Prilogu I.) i pogođene vrste kitova;
(e) svaki događaj slučajnog ulova i
puštanja vrsta morskih pasa i raža navedenih u Prilogu II. ili
Prilogu III. Protokolu o posebno zaštićenim područjima i
biološkoj raznolikosti u Sredozemlju.
2.           Najkasnije do
31. prosinca 2014. države članice utvrđuju pravila prema kojima
zapovjednici ribarskih plovila koja ne podliježu vođenju očevidnika o
ribolovu u skladu s člankom 14. Uredbe (EZ) br. 1224/2009
evidentiraju slučajne ulove iz stavka 1.
(4)
Umeću se sljedeći članci 23.a i
23.b:
„Članak 23.a
Dostavljanje relevantnih podataka
Komisiji
1.         Do 15. studenoga svake godine
države članice Komisiji dostavljaju sljedeće:
            (a) podatke o crvenom koralju iz
članka 17.a;
            (b) u obliku elektroničkog
izvješća, stope slučajnih ulova i puštanja morskih ptica, morskih
kornjača, medvjedica, kitova, morskih pasa i raža, kao i sve relevantne
informacije prijavljene u skladu s člankom 17.b stavkom 1.
točkama (a), (b), (c), (d) i (e).
2.         Komisija šalje informacije iz
stavka 1. izvršnom tajniku GFCM-a do 15. prosinca svake godine.
3.         Države članice dostavljaju
Komisiji sve promjene popisa luka određenih za istovar ulova crvenog
koralja u skladu sa stavkom 5. preporuke GFCM/36/2012/1.
4.         Države članice prikupljaju
pouzdane informacije o utjecajima plovila koja love kostelje jednostrukim
mrežama stajaćicama na populaciju kitova u Crnom moru i dostavljaju ih
Komisiji.
5.         Države članice
obavješćuju Komisiju o svim promjenama na kartama i popisima geografskih
položaja na kojima je utvrđena lokacija pećina medvjedice, a koji su
navedeni u stavku 6. preporuke GFCM/35/2011/5.
6.         Komisija odmah dostavlja
informacije iz stavaka 3., 4. i 5. izvršnom tajniku GFCM-a.
7.         Komisija može donijeti provedbene
akte u pogledu formata i slanja podataka iz stavaka 1., 3., 4. i 5. Ti se
provedbeni akti donose u skladu s postupkom ispitivanja iz članka 25.
stavka 2.
Članak 23.b
Kontrola, praćenje i nadzor
ribolova malih pelagičnih stokova u Jadranskome moru
1.           Prije kraja rujna svake
godine države članice šalju Komisiji svoje planove i programe kako bi se
osigurala usklađenost s odredbama članka 16.l primjerenim
praćenjem i izvještavanjem, posebice mjesečnih ulova i primijenjenog
ribolovnog napora.
2.           Komisija šalje informacije iz
stavka 1. izvršnom tajniku GFCM-a najkasnije 30. listopada svake
godine.”
(5)
U prvoj rečenici članka 27.
stavka 2. „19. siječnja 2012.” zamjenjuje se sa „[UNIJETI DATUM
STUPANJA NA SNAGU OVE UREDBE]”.
Članak 2.
Stupanje na snagu
Ova Uredba stupa na snagu  sljedećeg dana
od dana objave u Službenom listu Europske Unije.
Ova je Uredba u cijelosti
obvezujuća i izravno se primjenjuje u svim državama članicama.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednik
[1]               Uredba (EU) br.1343/2011 Europskog
parlamenta i Vijeća od 13. prosinca 2011. o određenim odredbama
za ribolov u području Sporazuma o GFCM-u (Opća komisija za ribarstvo
Sredozemlja) i o izmjeni Uredbe Vijeća (EZ) br. 1967/2006 o mjerama
upravljanja za održivo iskorištavanje ribolovnih resursa u Sredozemnom moru
(SL L 347, 30.12.2011., str. 44.).
[2]               Preporuke GFCM/35/2011/2 i GFCM/36/2012/1;
GFCM/35/2011/3; GFCM/35/2011/4; GFCM/36/2012/2 i GFCM/37/2013/2; GFCM/35/2011/5;
GFCM/36/2012/3.
[3]               Uredba Vijeća 92/43/EEZ od
21. svibnja 1992. o očuvanju prirodnih staništa i divlje faune i
flore, kako je zadnje izmijenjena Direktivom Vijeća 2006/105/EZ; Uredba
(EZ) br. 1185/2003 o uklanjanju peraja morskih pasa na plovilima, kako je
zadnje izmijenjena Uredbom (EU) br. 605/2013; Uredba (EZ)
br. 812/2004 o
utvrđivanju mjera koje se odnose na slučajne ulove kitova u ribarstvu
i izmjeni Uredbe (EZ) br. 88/98; Komunikacija Komisije Europskom parlamentu
i Vijeću o Akcijskom planu Europske zajednice za gospodarenje morskim
psima i njihovo očuvanje (COM(2009) 40 završna verzija);
Komunikacija Komisije Europskom parlamentu i Vijeću o Akcijskom planu za
smanjenje slučajnih ulova morskih ptica ribolovnim alatima (COM(2012) 665 završna verzija).
[4]               Preporuke GFCM/37/2013/1 i GFCM/38/2014/1; za drugu se očekuje
da će uskoro stupiti na snagu.
[5]               SL C , , str. .
[6]               Uredba (EU) br. 1343/2011 Europskog parlamenta i
Vijeća od 13. prosinca 2011. o određenim odredbama za ribolov u
području Sporazuma o GFCM-u (Opća komisija za ribarstvo Sredozemlja)
i o izmjeni Uredbe Vijeća (EZ) br. 1967/2006 o mjerama upravljanja za
održivo iskorištavanje ribolovnih resursa u Sredozemnome moru
(SL L 347, 30.12.2011., str. 44.).
[7]               Odluka Vijeća 1999/800/EZ od 22. listopada
1999. o sklapanju Protokola o posebno zaštićenim područjima i
biološkoj raznolikosti u Sredozemlju i o prihvaćanju priloga tom Protokolu
(Barcelonska konvencija) (SL L 322, 14.12.1999., str. 1.).
[8]               Odluka Vijeća od 25. srpnja 1977. o
zaključivanju Konvencije o zaštiti Sredozemnog mora od
onečišćavanja i Protokola o sprječavanju onečišćavanja
Sredozemnog mora potapanjem otpadnih i drugih tvari s brodova i iz zrakoplova
(SL L 240, 19.9.1977., str. 1.).
[9]               Uredba Vijeća (EZ) br. 1185/2003 od
26. lipnja 2003. o uklanjanju peraja morskih pasa na plovilima
(SL L 167, 4.7.2003, str. 1.), kako je izmijenjena
Uredbom (EU) br. 605/2013 Europskog parlamenta i Vijeća od
12. lipnja 2013. (SL L 181, 29.6.2013, str. 1).
[10]             Uredba (EU) br. 1380/2013 Europskog parlamenta i
Vijeća od 11. prosinca 2013. o zajedničkoj ribarstvenoj
politici, izmjeni uredaba Vijeća (EZ) br. 1954/2003 i (EZ)
br. 1224/2009 i stavljanju izvan snage uredaba (EZ) br. 2371/2002 i
(EZ) br. 639/2004 i Odluke Vijeća 2004/585/EZ (SL L 354,
28.12.2013., str. 22.).
[11]             Uredba (EU) br. 182/2011
Europskog parlamenta i Vijeća od 16. veljače 2011. o
utvrđivanju pravila i općih načela u vezi s mehanizmima nadzora
država članica nad izvršavanjem provedbenih ovlasti Komisije
(SL L 55, 28.2.2011., str. 13.).


               EUROPSKA KOMISIJA
            Bruxelles, 4.3.2016.
            COM(2016) 113 final
            2016/0064(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU, Euratom) br. 883/2013 u pogledu tajništva nadzornog odbora Europskog ureda za borbu protiv prijevara (OLAF)

               OBRAZLOŽENJE

               1.KONTEKST PRIJEDLOGA

               Razlozi i ciljevi prijedloga

                  Nadzorni odbor Europskog ureda za borbu protiv prijevara osnovan je Uredbom (EZ) br. 1073/99 od 25. svibnja 1999. o istragama koje provodi Europski ured za borbu protiv prijevara (OLAF)
                     1
                  . U članku 15. stavku 1. nove Uredbe (EU, EURATOM) br. 883/2013 od 11. rujna 2013. o OLAF-u
                     2
                   navodi se da bi njegove zadaće trebale biti da „redovito nadzire Ured u provedbi njegove istražne uloge kako bi pospješio neovisnost Ureda u propisnom izvršavanju nadležnosti koje su mu dodijeljene ovom Uredbom” te da, posebno, „nadzire napredak u vezi s primjenom postupovnih jamstava i trajanjem istraga u svjetlu informacija koje mu dostavlja glavni direktor ..”.

                  Nadzorni odbor u radu podupire tajništvo. To tajništvo trenutačno djeluje u okviru OLAF-a u skladu s člankom 15. stavkom 8. Uredbe o OLAF-u, u kojem se navodi da tajništvo nadzornog odbora osigurava „Ured (...) u dogovoru s nadzornim odborom”. U skladu s člankom 18. te Uredbe proračunska sredstva za nadzorni odbor i njegovo tajništvo unose se u proračunsku liniju Ureda te se osigurava da plan radnih mjesta Ureda uključuje plan radnih mjesta nadzornog odbora i njegovog tajništva.

                  Međutim, neki su nedavno izrazili zabrinutost zbog mogućih sukoba interesa te pozvali na jačanje pravne neovisnosti u pogledu upravljanja proračunom i tajništvom Odbora.  Stoga je nadzorni odbor u svojim godišnjim izvješćima o radu za 2013. i 2014.
                     3
                   istaknuo važnost svojeg neovisnog i djelotvornog rada za koji je potrebno neovisno tajništvo s odgovarajućim osobljem. Naglasio je da bi to što glavni direktor OLAF-a izvršava ovlasti tijela nadležnog za imenovanja, uključujući donošenje odluka o promaknućima i premještajima, moglo dovesti do sukoba interesa. Predložio je da se njegov proračun i proračun njegova tajništva navedu kao posebna linija proračuna OLAF-a.

                  Europski parlament nekoliko je puta zatražio od Komisije da poduzme mjere za jačanje neovisnog djelovanja tajništva nadzornog odbora OLAF-a, primjerice u svojem izvješću o postupku davanja razrješnice za 2013.
                     4
                   ili u svojoj rezoluciji o godišnjem izvješću nadzornog odbora OLAF-a 2014.
                     5

               To se pitanje razmatralo i u okviru Razmjene mišljenja s institucijama uspostavljene na temelju članka 16. Uredbe o OLAF-u.  Tijekom takve razmjene 28. rujna 2015. predstavnici Europskog parlamenta ponovno su naglasili potrebu da se ojača neovisno djelovanje tajništva nadzornog odbora.

                  Komisija je 18. prosinca 2015. donijela izmjene Odluke 1999/352
                     6
                   kako bi se odgovornost glavnog direktora OLAF-a za izvršenje proračunskih sredstava za članove prenijela Komisiji. Komisija je naknadno delegirala tu odgovornost direktoru svojeg Ureda za upravljanje individualnim materijalnim pravima i njihovu isplatu (PMO). Ta se Odluka primjenjuje od 1. siječnja 2016.

                  Cilj te odluke bio je izbjeći dojam da članovi nadzornog odbora možda nisu u mogućnosti pravilno obnašati svoju dužnost. No tom se odlukom tajništvo odbora i njegov proračun u pravnom smislu nisu mogli potpuno odvojiti od Ureda. Kako bi se upravljanje tajništvom odbora odvojilo od upravljanja Uredom te izbjegao svaki dojam da OLAF može narušiti djelovanje podrške članovima odbora, potrebno je izmijeniti Uredbu br. 883/2013 kako bi se predvidjelo da tajništvo nadzornog odbora osigurava izravno Komisija. Ova izmjena ne utječe na neovisnost i operativno djelovanje nadzornog odbora i njegova tajništva, koji će i dalje imati jednaka prava i obveze kao i dosad. Konkretno, OLAF-ov službenik za zaštitu podataka i dalje će biti nadležan za obradu podataka u tajništvu, a za osoblje tajništva i dalje će vrijediti ista pravila o povjerljivosti. U članku 19. Uredbe br. 883/2013 propisano je da Komisija do 2. listopada 2017. Europskom parlamentu i Vijeću podnosi evaluacijsko izvješće o primjeni te Uredbe, u kojemu se među ostalim navodi je li Uredbu potrebno izmijeniti. S obzirom na važnost pravilnog djelovanja nadzornog odbora i potrebu izbjegavanja dojma da to djelovanje može biti narušeno njegovim institucionalnim okvirom, čini se važnim upravo u tom pogledu što prije prilagoditi Uredbu, a u svakom slučaju prije cjelovitog vrednovanja Uredbe.

                  Kad revidirana Uredba stupi na snagu, u Odluci o OLAF-u bit će potrebno provesti još jednu tehničku izmjenu kako bi se formalno uskladila s novim pravnim okvirom.

               Usklađenost s postojećim odredbama politike u tom području politike

                  Predloženom Uredbom mijenja se Uredba br. 883/2013 kojom je već propisana neovisnost nadzornog odbora OLAF-a. Neovisnost odbora jamči se posebno u stavcima 2., 3. i 7. članka 15., u kojima se predviđaju poseban, međuinstitucijski postupak imenovanja i posebni uvjeti za obnašanje dužnosti članova. Odlukom Komisije C(2015) 2418 taj je okvir dodatno definiran prijenosom upravljanja proračunskim sredstvima za nadzorni odbor s OLAF-a na Komisiju (PMO).

               2.PRAVNA OSNOVA, SUPSIDIJARNOST I PROPORCIONALNOST

               Pravna osnova

               Prijedlog se temelji na članku 325. UFEU-a o borbi protiv prijevara, koji pruža i pravnu osnovu za Uredbu br. 883/2013.

               Supsidijarnost i proporcionalnost

               Prijedlog ne utječe na ovlasti i odgovornosti država članica za borbu protiv prijevara koje utječu na financijske interese EU-a. Odnosi se samo na upravljanje nadzornim odborom OLAF-a, čija su pravila utvrđena u Uredbi EU-a. Osim toga, prethodno navedene mjere strogo su ograničene na ono što je potrebno da bi se postigli predloženi ciljevi, što je u skladu s načelom proporcionalnosti.

               Odabir instrumenta

               Uredbu br. 883/2013 treba izmijeniti istom vrstom instrumenta, dakle Uredbom.

               3.UTJECAJ NA PRORAČUN

               Predložena Uredba ne zahtijeva nove ljudske ili administrativne resurse i neće imati financijskih posljedica. Njome se samo upravljanje proračunskim sredstvima koja se odnose na tajništvo nadzornog odbora OLAF-a prenosi unutar Komisije.

               4.OSTALI ELEMENTI

               Detaljno obrazloženje posebnih odredaba prijedloga

                  U skladu s novom predloženom Uredbom tajništvo nadzornog odbora odsad osigurava Komisija, a ne OLAF (članak 15. stavak 8.).

                  Proračunska sredstva za tajništvo nadzornog odbora premjestit će se iz OLAF-ove proračunske linije i plana radnih mjesta u Komisijinu proračunsku liniju i plan radnih mjesta (članak 18.).

                  Naposljetku, prijedlogom se izmjenjuje tekst članka 10. stavaka 4. i 5. tako da će obrada podataka u tajništvu i dalje biti u nadležnosti OLAF-ova službenika za zaštitu podataka. Osim toga, za osoblje tajništva i dalje će vrijediti ista pravila o povjerljivosti kao i dosad.

               2016/0064 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU, Euratom) br. 883/2013 u pogledu tajništva nadzornog odbora Europskog ureda za borbu protiv prijevara (OLAF)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 325.,

               uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Revizorskog suda,

               u skladu s redovnim zakonodavnim postupkom,

               budući da:

               (1)Zadaća nadzornog odbora Europskog ureda za borbu protiv prijevara (dalje u tekstu „Ured”) redovito je praćenje provedbe istražne uloge Ureda kako bi se ojačala njegova neovisnost.

               (2)Okvir za izvršenje proračunskih sredstava za članove nadzornog odbora trebalo bi uspostaviti tako da se izbjegne svaki dojam mogućeg uplitanja Ureda u njihove dužnosti. Uredbu (EZ, Euratom) br. 883/2013 trebalo bi prilagoditi kako bi se omogućio takav okvir. Tajništvo nadzornog odbora trebala bi osigurati izravno Komisija, neovisno od Ureda. Komisija bi se trebala suzdržati od uplitanja u rad nadzornog odbora.

               (3)Ako Ured imenuje službenika za zaštitu podataka u skladu s člankom 10. stavkom 4. Uredbe 883/2013, taj bi službenik i dalje trebao biti nadležan za obradu podataka u tajništvu nadzornog odbora.

               (4)Za osoblje tajništva nadzornog odbora trebale bi i dalje vrijediti obveze u pogledu povjerljivosti.

               (5) U skladu s člankom 28. stavkom 2. Uredbe (EZ) br. 45/2001 provedeno je savjetovanje s Europskim nadzornikom za zaštitu podataka, koji je iznio mišljenje ...,

               DONIJELI SU OVU UREDBU:

               Članak 1.

               Uredba (EU, Euratom) br. 883/2013 mijenja se kako slijedi:

               (1)Članak 10. mijenja se kako slijedi:

               (a)u stavku 4. dodaje se sljedeći podstavak:

               „Službenik za zaštitu podataka nadležan je za obradu podataka u Uredu i tajništvu nadzornog odbora.”

               (b)u stavku 5. drugi podstavak zamjenjuje se sljedećim:

               „U skladu s Pravilnikom o osoblju djelatnici Ureda i tajništva nadzornog odbora suzdržavaju se od neovlaštenog otkrivanja informacija dobivenih tijekom obavljanja svojih dužnosti, osim ako te informacije već nisu objavljene ili su dostupne javnosti, a navedena obveza za njih vrijedi i nakon odlaska iz službe.”

               (2)U članku 15. stavku 8. posljednja rečenica zamjenjuje se sljedećim:

               „Njegovo tajništvo osigurava Komisija, neovisno od Ureda i u bliskoj suradnji s nadzornim odborom. Komisija se suzdržava od uplitanja u rad nadzornog odbora.”

               (3)Članak 18. zamjenjuje se sljedećim:

               „Članak 18.

               Financiranje

               Ukupni iznos proračunskih sredstava za Ured prikazuje se u posebnoj proračunskoj liniji unutar odjeljka zajedničkog proračuna Europske unije koji se odnosi na Komisiju i detaljno se navodi u Prilogu navedenom odjeljku. Proračunska sredstva za nadzorni odbor i njegovo tajništvo prikazuju se u odjeljku općeg proračuna Europske unije koji se odnosi na Komisiju.

               Plan radnih mjesta Ureda prilaže se planu radnih mjesta Komisije. Plan radnih mjesta Komisije uključuje tajništvo nadzornog odbora.”

               Članak 2.

               Ova Uredba stupa na snagu [prvog dana u mjesecu nakon objave u Službenom listu Europske unije. Primjenjuje se od 1. siječnja 2017.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)
                  SL L 136, 31.5.1999., str. 1

                     (2)
                  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i o stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999, SL L 248, 18.9.2013., str. 1

                     (3)

                     http://ec.europa.eu/anti_fraud/documents/reports-sup_comm/2013/scar_2013_supcom_en.pdf

                  ; http://ec.europa.eu/anti_fraud/documents/reports-sup_comm/2015/scar_2014_supcom_hr.pdf

                     (4)
                  Odluka Europskog parlamenta od 29. travnja 2015. o razrješnici za izvršenje općeg proračuna Europske unije za financijsku godinu 2013., dio III. – Komisija i izvršne agencije (2014/2075(DEC)), http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0118+0+DOC+XML+V0//HR

                     (5)
                  Rezolucija od 10. lipnja 2015. o Godišnjem izvješću Nadzornog odbora OLAF-a za 2014. godinu, http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//HR

                     (6)
                  Odluka Komisije C(2015) 2418 o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara (OLAF), SL L 333/148 od 19. prosinca 2015., str. 148)


				|

		52013PC0579

			Prijedlog UREDBE EUROPSKOG PARLAMENTA I VIJEĆA o izmjeni Uredbe (EZ) br. 471/2009 o statistici Zajednice u vezi s vanjskom trgovinom sa zemljama nečlanicama u vezi s dodjelom delegiranih i provedbenih ovlasti Komisiji radi donošenja određenih mjera /* COM/2013/0579 final - 2013/0279 (COD) */

			   	OBRAZLOŽENJE
1.           KONTEKST PRIJEDLOGA
U Ugovoru o funkcioniranju Europske unije
(UFEU) razlikuju se ovlaštenja koja se mogu delegirati Komisiji kako bi se
donijeli nezakonodavni akti opće primjene radi dopune ili izmjene
određenih elemenata pojedinog zakonodavnog akta koji nisu ključni,
kao što je navedeno u članku 290. stavku 1. UFEU-a (delegirani akti) te
provedbene ovlasti koje se dodjeljuju Komisiji kada su potrebni jedinstveni
uvjeti za provedbu pravno obvezujućih akata Unije, kao što je navedeno u
članku 291. stavku 2. UFEU-a (provedbeni akti).
U vezi s donošenjem Uredbe (EU)
br. 182/2011 Europskog parlamenta i Vijeća od 16. veljače 2011.
o utvrđivanju pravila i općih načela u vezi s mehanizmima
nadzora država članica nad izvršavanjem provedbenih ovlasti Komisije[1], Komisija se obvezala[2] revidirati, s obzirom na kriterije navedene u UFEU-u, zakonodavne akte koji trenutačno sadržavaju
upućivanja na regulatorni postupak s kontrolom.
Opća je svrha ukloniti sve odredbe koje
se odnose na regulatorni postupak s kontrolom iz svih zakonodavnih instrumenata
do kraja sedmog mandata Parlamenta (lipanj 2014.).
U kontekstu usklađivanja Uredbe (EZ)
br. 471/2009 Europskog parlamenta i Vijeća od 6. svibnja 2009. o
statistici Zajednice u vezi s vanjskom trgovinom sa zemljama nečlanicama
te o stavljanju izvan snage Uredbe Vijeća (EZ) br. 1172/95[3] s novim pravilima UFEU-a,
provedbene ovlasti trenutačno dodijeljene Komisiji na temelju te Uredbe
trebaju se odrediti prijenosom ovlasti na Komisiju za donošenje delegiranih
i/ili provedbenih akata.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Provedeno je savjetovanje s Odborom za
statistiku u vezi s robnom razmjenom sa zemljama nečlanicama i Odborom za
europski statistički sustav.
Nije bilo potrebe za ocjenom utjecaja.
3.           PRAVNI ELEMENTI PRIJEDLOGA
·      Sažetak predloženog djelovanja
Cilj je ovog prijedloga izmjena Uredbe (EZ)
br. 471/2009 kako bi se uskladila s novim institucionalnim kontekstom.
Cilj je posebice utvrditi ovlasti koje se
dodjeljuju Komisiji i uspostaviti odgovarajući postupak donošenja mjera na
temelju tih ovlasti.
U vezi s Uredbom (EZ) br. 471/2009,
predlaže se da se ovlasti Komisiju da donosi delegirane akte glede prilagodbe
popisa carinskih postupaka ili carinski dopuštenoga postupanja ili uporabe,
posebne robe i kretanja i različitih ili posebnih odredbi koje se na njih
primjenjuju, isključivanja robe ili
kretanja iz statistike vanjske trgovine, prikupljanja podataka u skladu sa
stavcima 2. i 4. članka 4., daljnje specifikacije podataka, zahtjeva za
ograničene skupove podataka za posebnu robu ili kretanja te podataka
osiguranih u skladu s člankom 4. stavkom 2., karakteristika uzorka,
razdoblja izvješćivanja i razine agregacije za zemlje partnere, robu i
valute za izradu statistike trgovine raščlanjene prema valuti računa,
prilagodbe rokova za dostavljanje statistike, sadržaja, obuhvata podataka i
uvjeta za reviziju za već dostavljenu statistiku, rokova za dostavljanje
statistike o trgovini prema karakteristikama poslovanja i trgovinskoj statistici
raščlanjenoj prema valuti računa.
Nadalje, također se predlaže
dodjeljivanje provedbenih ovlasti Komisiji koja joj, u skladu s Uredbom (EU)
br. 182/2011, omogućuju donošenje mjera u vezi sa oznakama koje
će se koristiti za podatke iz članka 5. stavka 1., kao i mjera u vezi
s povezivanjem podataka o poslovnim karakteristikama s podacima zabilježenima u
skladu s istim člankom.
·      Racionalizacija Europskog statističkog sustava
U Uredbi (EZ) br. 223/2009 Europskog parlamenta i Vijeća od
11. ožujka 2009. o europskoj statistici[4]
Europski statistički sustav (ESS) definiran je kao partnerstvo između
Europskog statističkog tijela, tj. Komisije (Eurostat), i nacionalnih statističkih ureda i drugih nacionalnih tijela koja su
u svakoj državi članici odgovorna za razvoj, proizvodnju i diseminaciju
europskih statistika.
Odbor za europski statistički sustav (ESSC), osnovan na temelju
članka 7. Uredbe (EZ) br. 223/2009
smatra se krovnim odborom u okviru ESS-a. On pomaže Komisiji pri izvršavanju
provedbenih ovlasti u određenim statističkim domenama.
Isključena je statistika u vezi s međunarodnom
trgovinom.
U toj domeni Odbor za
statistiku u vezi s robnom razmjenom sa zemljama nečlanicama (Odbor za
Extrastat) pomaže Komisiji u skladu sa člankom
11. Uredbe (EZ) br. 471/2009.
Komisija predlaže novu strukturu ESS-a radi poboljšanja koordinacije i
partnerstva u jasnoj piramidalnoj strukturi u okviru ESS-a, s ESSC-om kao
najvišim strateškim tijelom. Jedan je od aspekata racionalizacije koncentracija
ovlasti za djelovanje odbora u rukama ESSC-a. U veljači 2012.[5] ESSC je podržao taj novi
pristup.
Stoga se predlaže i izmjena Uredbe (EZ)
br. 471/2009 zamjenom upućivanja na Odbor za Extrastat
upućivanjem na ESSC.
Pravna osnova
Članak 388. stavak 1. Ugovora o
funkcioniranju Europske unije.
·      Odabir instrumenta
Uredba Europskog parlamenta i Vijeća
4.           UTJECAJ NA PRORAČUN
Prijedlog nema nikakav utjecaj na
proračun EU-a.
5.           DODATNI ELEMENTI
Ne.
·      Europsko gospodarsko područje
Predloženi se akt odnosi na pitanje
značajno za EGP te bi ga stoga trebalo proširiti na Europski gospodarski
prostor.
2013/0279 (COD)
Prijedlog
UREDBE EUROPSKOG PARLAMENTA I VIJEĆA
o izmjeni Uredbe (EZ) br. 471/2009 o
statistici Zajednice u vezi s vanjskom trgovinom sa zemljama nečlanicama u
vezi s dodjelom delegiranih i provedbenih ovlasti Komisiji radi donošenja
određenih mjera
(Tekst značajan za EGP)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 338. stavak 1.,
uzimajući u obzir prijedlog Europske
komisije,
nakon prosljeđivanja nacrta zakonodavnog
akta nacionalnim parlamentima,
u skladu s redovnim zakonodavnim postupkom,
budući da:
(1)       Kao
posljedica stupanja na snagu Ugovora o funkcioniranju Europske unije („Ugovor”) ovlasti koje se
dodjeljuju Komisiji trebaju se uskladiti s člancima 290. i 291. Ugovora.
(2)       U vezi s
donošenjem Uredbe (EU) br. 182/2011 Europskog parlamenta i Vijeća od
16. veljače 2011. o utvrđivanju pravila i općih načela u
vezi s mehanizmima nadzora država članica nad izvršavanjem provedbenih
ovlasti Komisije[6], Komisija se obvezala[7] u pogledu kriterija navedenih u Ugovoru na pregled zakonodavnih akata
koji trenutačno sadržavaju upućivanja na
regulatorni postupak s kontrolom.
(3)       Uredbom
(EZ) br. 471/2009 Europskog parlamenta i Vijeća od 6. svibnja 2009. o
statistici Zajednice u vezi s vanjskom trgovinom sa zemljama nečlanicama
te o stavljanju izvan snage Uredbe Vijeća (EZ) br. 1172/95[8] dodjeljuju se ovlasti Komisiji radi primjene određenih odredbi
ove Uredbe.
(4)       U
kontekstu usklađivanja Uredbe (EZ) br. 471/2009 s novim pravilima
Ugovora, provedbene ovlasti koje se trenutačno dodjeljuju Komisiji trebaju
se odrediti prijenosom ovlasti na Komisiju za donošenje delegiranih i
provedbenih akata.
(5)       Kako bi
se uzele u obzir izmjene Carinskog zakonika ili odredbi koje proizlaze
iz međunarodnih konvencija, izmjene potrebne iz metodoloških razloga i
potreba za uspostavljanjem učinkovitog sustava za prikupljanje podataka i
sastavljanja statistike, ovlasti za donošenje akata u skladu sa člankom
290. Ugovora trebaju se delegirati Komisiji glede prilagodbe popisa carinskih
postupaka ili carinski dopuštenoga postupanja ili uporabe, posebne robe i
kretanja i različitih ili posebnih odredbi koje se na njih primjenjuju,
isključivanja robe ili kretanja iz statistike vanjske trgovine,
prikupljanja podataka u skladu sa stavcima 2. i 4. članka 4., daljnje
specifikacije podataka, zahtjeva za ograničene skupove podataka za posebnu
robu ili kretanja te podataka osiguranih u skladu s člankom 4. stavkom 2.,
karakteristika uzorka, razdoblja izvješćivanja i razine agregacije za
zemlje partnere, robu i valute za izradu statistike trgovine raščlanjene
prema valuti računa, prilagodbe rokova za dostavljanje statistike,
sadržaja, obuhvata podataka i uvjeta za reviziju za već dostavljenu
statistiku, rokova za dostavljanje statistike o trgovini prema karakteristikama
poslovanja i trgovinskoj statistici raščlanjenoj prema valuti računa.
(6)       Posebno
je važno da Komisija provede odgovarajuća savjetovanja tijekom pripremnog
rada, uključujući savjetovanja na stručnoj razini. Tijekom
pripreme i izrade delegiranih akata, Komisija treba osigurati istodobnu,
pravovremenu i odgovarajuću dostavu relevantnih dokumenata Europskom
parlamentu i Vijeću.
(7)       Komisija
treba osigurati da se tim delegiranim aktima ne nameće znatan dodatni
administrativni teret državama članicama i njihovim odjelima
predstavnicima.
(8)       Kako bi
se osigurali ujednačeni uvjeti za provedbu Uredbe (EZ) br. 471/2009,
Komisiji se trebaju dodijeliti provedbene ovlasti kojima joj se omogućuje
prihvaćanje mjera u vezi s oznakama koje će se koristiti za podatke
navedene u članku 5. stavku 1. te Uredbe i mjera u vezi s povezivanjem
podataka o poslovnim karakteristikama s podacima zabilježenima u skladu s istim
člankom. Te se ovlasti trebaju izvršavati u skladu s Uredbom (EU)
br. 182/2011.
(9)       Odbor za
statistiku u vezi s robnom razmjenom sa zemljama nečlanicama (Odbor za
Extrastat) naveden u članku 11. Uredbe (EZ) br. 471/2009 savjetuje
Komisiju i pomaže joj u izvršavanju njezinih provedbenih ovlasti.
(10)     U okviru
strategije za novu strukturu Europskog statističkog sustava (dalje u
tekstu: „ESS”) namijenjene poboljšanju koordinacije i partnerstva u jasnoj
piramidalnoj strukturi u okviru ESS-a, Odbor za europski statistički
sustav (dalje u tekstu: „ESSC”), osnovan na temelju Uredbe (EZ)
br. 223/2009 Europskog parlamenta i Vijeća od 11. ožujka 2009. o
europskoj statistici[9], treba imati savjetodavnu ulogu i pomoći Komisiji u izvršavanju
njezinih provedbenih ovlasti.
(11)     Uredbu
(EZ) br. 471/2009 potrebno je izmijeniti zamjenom upućivanja na Odbor
za Extrastat upućivanjem na ESSC.
(12)     Kako bi
se osigurala pravna sigurnost, ovom se Uredbom ne treba utjecati na postupke
donošenja mjera koji su pokrenuti, ali nisu dovršeni prije njezina stupanja na
snagu.
(13)     Uredbu
(EZ) br. 471/2009 treba stoga na odgovarajući način izmijeniti,
DONIJELI SU OVU UREDBU:
Članak 1.
Uredba (EZ) br. 471/2009 izmjenjuje se kako slijedi:
(1)        Članak 3. izmjenjuje se kako slijedi:
(a)        stavak 2.
zamjenjuje se sljedećim:
„2. Kako bi se uzele u obzir izmjene
Carinskog zakonika ili odredbe koje proizlaze iz međunarodnih konvencija
Komisija je ovlaštena, u skladu sa
člankom 10.a, donositi delegirane akte kako bi
prilagodila popis carinskih postupaka ili carinski dopuštenoga
postupanja ili uporabe iz stavka. 1.”
(b)        u stavku 3. drugi
podstavak zamjenjuje se sljedećim:
„Komisija je
ovlaštena, u skladu s člankom 10.a, donositi delegirane akte u vezi s
određenom robom ili kretanjima i različite
ili posebne odredbe koje se na njih primjenjuju.”
(c)        u stavku 4. drugi
podstavak zamjenjuje se sljedećim:
„Komisija je ovlaštena, u
skladu s člankom 10.a, donositi delegirane akte u vezi s isključivanjem robe ili kretanja iz statistike vanjske
trgovine.”
(2)        U članku 4. stavak 5. zamjenjuje se sljedećim:
„5. Komisija je ovlaštena, u
skladu s člankom 10.a, donositi delegirane akte u vezi s prikupljanjem podataka u skladu sa stavcima 2. i 4.”
(3)        Članak 5.
izmjenjuje se kako slijedi:
(a)        stavak 2. zamjenjuje se sljedećim:
„2. Komisija je ovlaštena, u
skladu s člankom 10.a, donositi delegirane akte u vezi s daljnjom
specifikacijom podataka iz stavka 1.”
Putem svojih provedbenih akata Komisija donosi mjere u vezi s oznakama koje će se koristiti za te podatke.
Ti se provedbeni akti donose u
skladu s postupkom ispitivanja iz članka 11.
stavka 2.”
(b)        stavak 4. drugi podstavak zamjenjuje se sljedećim:
„Komisija je ovlaštena, u
skladu s člankom 10.a, donositi delegirane akte u vezi s tim ograničenim skupovima podataka.”
(4)        Članak 6.
izmjenjuje se kako slijedi:
(a)        u stavku 2. zadnji podstavak zamjenjuje se sljedećim:
Putem svojih provedbenih akata Komisija donosi mjere u vezi s povezivanjem podataka i tih statistika koje treba
sastaviti.
Ti se provedbeni akti donose u
skladu s postupkom ispitivanja iz članka 11.
stavka 2.”
(b)        u stavku 3. zadnji podstavak zamjenjuje se sljedećim:
„Komisija je ovlaštena, u
skladu s člankom 10.a, donositi delegirane akte u vezi s karakteristikama uzorka, razdobljem
izvješćivanja i razinom agregacije za zemlje partnere, robu i valute.”
(5)        Članak 8.
izmjenjuje se kako slijedi:
(a)        u stavku 1. zadnji podstavak zamjenjuje se sljedećim:
„Komisija je ovlaštena, u skladu s člankom 10.a, donositi delegirane
akte u vezi s prilagodbom roka za dostavljanje
statistike, sadržajem, obuhvatom podataka i uvjetima revizije za već
poslane statistike.”
(b)        stavak 2. zamjenjuje se sljedećim:
„2. Komisija je ovlaštena, u skladu s člankom 10.a, donositi delegirane
akte u vezi s rokom za dostavljanje statistike
trgovine prema karakteristikama poduzeća iz članka 6. stavka 2. i
statistikama trgovine raščlanjenima prema valuti računa iz
članka 6. stavka 3.”
(6)        Umeće se sljedeći
članak 10.a:
„Članak
10.a
Izvršavanje delegiranja
1.         Ovlast donošenja delegiranih akata
dodjeljuje se Komisiji pod uvjetima navedenima u ovom članku.
2. Pri izvršavanju ovlasti delegiranih u
članku 3. stavcima 2., 3. i 4., članku 4. stavku 5., članku 5.
stavcima 2. i 4., članku 6. stavku 3. i članku 8. stavcima 1. i 2.,
Komisija mora osigurati da se delegiranim aktima ne nameće znatan dodatni
administrativni teret državama članicama i njihovim predstavnicima.
3.         Ovlast za donošenje delegiranih
akata iz članka 3. stavaka 2., 3. i 4., članka 4. stavka 5.,
članka 5. stavaka 2. i 4., članka 6. stavka 3. i članka 8.
stavaka 1. i 2. dodjeljuje se Komisiji na neodređeno vrijeme od (Ured za
publikacije: molimo umetnite točan datum stupanja na snagu ove Uredbe).
4.         Europski parlament ili Vijeće
mogu u bilo kojem trenutku opozvati delegiranje ovlasti iz članka 3.
stavaka 2., 3. i 4., članka 4. stavka 5., članka 5. stavaka 2. i 4.,
članka 6. stavka 3. i članka 8. stavaka 1. i 2.
Odlukom o opozivu okončava se delegiranje
ovlasti navedeno u toj odluci. Odluka stupa na snagu sljedećeg dana od
dana objave u Službenom listu Europske unije ili kasnijeg datuma
određenog u odluci. Odluka ne utječe na valjanost delegiranih akata
koji su već na snazi.
5.         Čim donese delegirani akt,
Komisija o tome istodobno obavješćuje Europski parlament i Vijeće.
6.         Delegirani akt donesen u skladu s
člankom 3. stavcima 2., 3. i 4., člankom 4. stavkom 5., člankom
5. stavcima 2. i 4., člankom 6. stavkom 3. i člankom 8. stavcima 1. i
2. stupa na snagu samo ako Europski parlament ili Vijeće na njega ne
izraze nikakav prigovor u razdoblju od dva mjeseca od priopćenja tog akta
Europskome parlamentu i Vijeću ili ako su prije isteka tog roka i Europski
parlament i Vijeće obavijestili Komisiju da neće uložiti prigovore.
To se razdoblje produžuje za dva mjeseca na inicijativu Europskog parlamenta
ili Vijeća.”
(7)        Članak 11. Zamjenjuje se
sljedećim:
„Članak
11.
Odbor
1.         Komisiji pomaže Odbor za europski
statistički sustav osnovan Uredbom (EZ) br. 223/2009 Europskog
parlamenta i Vijeća od 11. ožujka 2009. o europskoj statistici (*). Taj
odbor je odbor u smislu Uredbe (EU) br. 182/2011 Europskog parlamenta i
Vijeća od 16. veljače 2011. o utvrđivanju pravila i općih
načela u vezi s mehanizmima nadzora država članica nad izvršavanjem
provedbenih ovlasti Komisije (*).
2.         Pri upućivanju na ovaj stavak
primjenjuje se članak 5. Uredbe (EU) br. 182/2011.
(*) SL L 87, 31.3.2009., str. 164.
(*) SL L 55, 28.2.2011., str. 13.”
Članak 2.
Ovom Uredbom ne utječe se na postupke
donošenja mjera predviđene Uredbom (EZ) br. 471/2009 koje su
pokrenute, ali nisu dovršene prije stupanja na snagu ove Uredbe.
Članak 3.
Ova Uredba stupa na snagu dvadesetog dana od
dana objave u Službenom listu Europske unije.
Ova je Uredba u cijelosti
obvezujuća i izravno se primjenjuje u svim državama članicama.
Sastavljeno u Bruxellesu,
Za Europski parlament                                  Za
Vijeće
Predsjednik                                                    Predsjednik
[1]               SL L 55,
28.2.2011., str. 13.
[2]               SL L 55, 28.2.2011., str. 19.
[3]               SL L 152, 16.6.2009., str. 23.
[4]               SL L 87, 31.3.2009., str. 164.
[5]               12. sastanak ESSC-a, 12. veljače 2012.
[6]               SL L 55,
28.2.2011., str. 13.
[7]               SL L 55, 28.2.2011., str. 19.
[8]               SL L 152, 16.6.2009., str. 23.
[9]               SL L 87, 31.3.2009., str. 164.